РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

011 Број:06-2/128-22

04. октобар 2022. године

Београд

ЗАПИСНИК

ЧЕТВРТЕ СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 04. ОКТОБРА 2022. ГОДИНЕ

Седница је почела у 11,00 часова.

Седници је председавао Верољуб Арсић, председник Одбора.

Седници су присуствовали чланови Одбора: Ана Белоица, Мирослав Кондић, Светлана Милијић, Никола Радосављевић, Александра Томић, Тијана Давидовац, Мирослав Алексић, Ненад Митровић, Бојана Букумировић, Небојша Зеленовић, Војислав Вујић и Розалија Екрес.

Седници су присуствовали заменици чланова Одбора: Дарко Јовановић (заменик Александре Томић), Снежана Пауновић (заменик Душана Бајатовића), Далибор Јекић (заменик Владимира Обрадовића) и Хаџи Милорад Стошић (заменик члана).

Седници није присуствовао члан Одбора Верољуб Стевановић, као ни његов заменик.

Седници су присуствовали народни посланици: Светозар Вујачић (заменик Верољуба Арсића), Ђорђе Станковић (заменик Мирослава Алексића) и Радмила Васић, која није члан Одбора.

Седници су присуствовали и представници Државне ревизорске институције: др Душко Пејовић, председник Савета и генерални државни ревизор, др Бојана Митровић, потпредседник Савета, Невенка Бојанић, члан Савета, Љиљана Димитријевић, члан Савета, Маријана Симовић, члан Савета, Милена Милинковић, секретар Институције, Мирјана Гачевић, овлашћени државни ревизор, и Ива Василић Миљић, начелник Службе за међународну сарадњу.

На предлог председника, Одбор је једногласно (16 гласова за) утврдио следећи

Д н е в н и р е д :

1. Разматрање Извештаја о раду Државне ревизорске институције за 2021. годину, који је поднела Државна ревизорска институција (број 02-497/22 од 28. марта 2022. године);
2. Давање сагласности на Предлог финансијског плана Државне ревизорске институције за 2023. годину и пројекцијама за 2024. и 2025. годину, који је поднела Државна ревизорска институција (број 402-1626/22 од 30. августа 2022. године).

Пре преласка на рад по утврђеним тачкама дневног реда, Одбор је, већином гласова (14 гласова за, 2 нису гласала), без примедби, усвојио записник са 3. седнице Одбора.

Одбор је, већином гласова (15 гласова за, 1 није гласао), одлучио да, у складу са чланом 76. Пословника, обави заједнички јединствени претрес о тачкама 1. и 2. дневног реда, с тим што ће се о свакој тачки дневног реда Одбор изјашњавати појединачно.

Председник Одбора подсетио је да извештај који је данас на дневном реду Одбор разматра у складу са чланом 238. Пословника Народне скупштине, односно да о разматрању ове тачке Одбор подноси Народној скупштини извештај са предлогом закључка ради разматрања на пленарној седници.

**ПРВА И ДРУГА ТАЧКА ДНЕВНОГ РЕДА: Заједнички јединствени претрес**

Председник Државне ревизорске институције др Душко Пејовић представио је Извештај о раду Државне ревизорске институције за 2021. годину. Навео је да је у претходној години израђено 527 ревизорских извештаја, као и да је у периоду од 2018. до 2021. године број запослених повећан за 2%, а број ревизорских извештаја, односно производа за 23%. Истакао је да је Институција, у складу са Поглављем 32, повећала и Извештаје сврсисходности и правилности пословања за 2022. годину, који сада износе 62%.

Извештајима о ревизији обухваћена су 272 субјеката, дато је 23 позитивних мишљења, код три извештаја мишљење је уздржано и три мишљења су негативна. Оцене предузетих мера откалањања су забележене код 256 субјеката. Што се тиче Финансијског управљања и контороле и интерне ревизије (ФУК) од 216 субјеката 177 није у потпуности успоставило ФУК, била су непотпуна акта, неусаглашена, није извршена контрола документације, утврђена је 761 неправилност, највише код контролних активности, из информисања и комуникација, контролног окружења, и слично.

Неправилности утврђене у оквиру припрема и доношења финансијских планова су у висини од 1,55 милиона динара. Затим, грешке у финансијским извештајима код укупних прихода и примања су у износу од 37,87 милијарди динара, а неправилности извносе 863,36 милиона динара. Такође, постоје неправилности и код расхода и издатака и јавних набавки. Изузетно позитиван помак је у преузимању обавеза изнад износа одобрених апропријација, где је обухваћено седам субјеката и који износи 128,57 милиона динара, с обзиром да је у претходном периоду било много више преузетих обавеза изнад одобрених апропријација и много већи број субјеката који су то прекршили.

Председник Институције је изнео податак да је јавни дуг на дан 31. децембра 2019. године износио 52,93%, а 31.децембра 2020. годиине 58,23%, односно БДП је изнад 45%.

Спроведено је 14 ревизија сврсисходности поводом којих је донето 44 закључака и 216 препорука за отклањање несврсисходности. Укупно је донето 2.542 препорука, а највише препорука постоји тамо где су највећа одступања, односно код јавних набавки. Скренута је пажња на прописе који нису донети или нису усклађени, као и на питања која нису уређена постојећим прописима, утврђене су препоруке за доношење, односно измене прописа. У 2021. години поднета је 101 пријава против 195 одговорних лица.

Везано за рад Савета, др Душко Пејовић изнео је податке о одржаним седницама, којих је било 27 у 2021. години, као и да је донето све што је у ингеренцији Савета, а то су Годишњи извештај о раду Институције за 2020. годину, затим Извештај о извршеном попису и Финансијски извештај за 2020. годину, затим Програм ревизије за 2022. годину, као и Етички кодекс који је усклађен са сада вежећим стандардом, ажуриран је Акциони план ДРИ, донета је Стратегија комуникације ДРИ. У поступку израде је Стратегија комуникације за управљање људским ресурсима, што ће бити веома значајно за Институцију.

Председник ДРИ др Душко Пејовић образложио је и Финансијски план за 2023. годину и пројекцијама за 2024. и 2025. годину, наводећи да би предлог за укупан износ био 1.113.053.000 динара, од чега се 93% односи на плате, порезе и доприносе, а свега 7% на остало.

У дискусији поводом наведеног извештаја и финансијског плана учествовали су чланови Одбора: Ненад Митровић, Розалија Екрес, Мирослав Алексић, Војислав Вујић, Александра Томић, Небојша Зеленовић, Верољуб Арсић, заменик члана Далибор Јекић и народни посланик који није члан Одбора Радмила Васић, чија су излагања тонски снимана.

1. тачка дневног реда – гласање

На основу члана 238. став 2. Пословника Народне скупштине, Одбор за финансије, републички буџет и контролу трошења јавних средстава је већином гласова (10 гласова за,1 глас против, 2 гласа уздржано) одлучио да подносе

И З В Е Ш Т А Ј

Одбор за финансије, републички буџет и контролу трошења јавних средстава размотрио је Извештај о раду Државне ревизорске институције за 2021. годину, који је поднет Народној скупштини на основу члана 43. став 1. тачка 1) и члана 45. Закона о државној ревизорској институцији („Службени гласник РС“, бр. 105/05, 54/07, 36/10 и 44/18- др. закон).

Одбор је, поводом разматрања овог извештаја, утврдио Предлог закључка који подноси Народној скупштини на разматрање и усвајање.

За известиоца Одбора и представника предлагача на седници Народне скупштине одређен је Верољуб Арсић, председник Одбора.

Као и

       П Р Е Д Л О Г

**ЗАКЉУЧАК**

поводом разматрања Извештаја о раду

Државне ревизорске институције за 2021. годину

1. Народна скупштина оцењује да је Државна ревизорска институција у свом Извештају о раду за 2021. годину целовито представила активности Државне ревизорске институције у извршавању уставних и законских надлежности које има у ревизији јавних средстава у Републици Србији.

2. Полазећи од препорука Државне ревизорске институције садржаних у Извештају о раду Државне ревизорске институције за 2021. годину, Народна скупштина препоручује Влади да предузме мере из своје надлежности којима ће се обезбедити спровођење препорука Државне ревизорске институције, пре свега тако што ће предложити Народној скупштини доношење одговарајућих закона, као и изменама и допунама подзаконских прописа које доноси Влада и прописа из надлежности министарстава на које је у Извештају посебно указано.

 3. Полазећи од налаза Државне ревизорске институције да код великог броја ревидираних корисника јавних средстава није успостављен систем интерне контроле који својим функционисањем обезбеђује пословање у складу са прописима, интерним актима и уговорима, као и постизање других циљева у складу са прописима, Народна скупштина констатује да је неопходно да Влада, у складу са одговорношћу за извршавање закона, обезбеди доследно спровођење Закона о буџетском систему у делу који се односи на обавезу успостављања адекватног система финансијског управљања и контроле и увођења интерне ревизије код корисника јавних средстава.

1. Овај закључак објавити у „Службеном гласнику Републике Србије“.
2. тачка дневног реда – гласање

На основу члана 51. став 2. Закона о Државној ревизорској институцији („Службени гласник РС“, бр. 105/05, 54/07, 36/10 и 44/18- др. закон) и члана 55. Пословника Народне скупштине („Службени гласник РС“, број 20/12 – Пречишћен текст), Одбор за финансије, републички буџет и контролу трошења јавних средстава, на 4. седници одржаној 4. октобра 2022. године, је већином гласова (**10 гласова за, 1 против, 2 уздржана) донео**

О Д Л У К У

о давању сагласности на Предлог финансијског плана

Државне ревизорске институције за 2023. годину и пројекцијама за 2024. и 2025. годину

ДАЈЕ СЕ САГЛАСНОСТ на Предлог финансијског плана Државне ревизорске институције за 2023. годину и пројекцијама за 2024. и 2025. годину (број: 402-1626/22 од од 30. августа 2022. године).

Седница је завршена у 13,50 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић Верољуб Арсић